**Cine-i omul acesta?**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cine-i omul acesta?

...

Unde-i omul ce plânge de la lumina din soare?

Unde-i omul ce râde când norii pictează?

Unde-i omul fermecat de o floare

Ce-n ploaie se bucură, râde, dansează?

Unde-i omul îmbătat de culoare?

Unde-i omul acela, plin de lumină,

Ce face în juru-i minunată grădină,

În pământul sfințit prinzând rădăcină?

Unde-i omul acela care nu moare,

Ce-a coborât veșnicia pe-o rază de soare,

Unde-i omul acela, când s-a pierdut

De cele ce pentru el s-au făcut?

...

Omul acela cu sufletul dulce

Cu-atingerea lui ce sfințește,

Nu se mai naște, s-a dus!

Rămase acesta care lovește

Și ridică pe cruce

Pe Domnul Iisus!

...

Omul acesta de-acela-i pierdut,

Acesta preschimbă frumosu-n urât,

Acesta nu suie cu sufletu-n cer,

Acesta nu plânge de la lumina din soare,

Acesta se naște, lovește și moare,

Acesta nu-i veșnic, e ceva efemer,

Acesta nu-i liber, acesta-i închis

Acesta e cel ce pe Dumnezeu L-a ucis!